寄明復熙道
作者：石介
朝代：宋

paragraphs: 四五十年來，斯文何屯蹇。
雅正遂彫缺，浮薄競相扇。
在上無宗主，淫哇千萬變。
後生益纂組，少年事彫篆。
仁義僅消亡，聖經亦離散。
其徒日已多，天下過大半。
路塞不可闢，甚於楊墨患。
辭之使廓如，才比孟子淺。
患大恐不救，有時淚如霰。
大賢爲時生，去聖猶未遠。
昔日到汶上，熙道始相見。
知道在熙道，一見不敢慢。
尊之如韓孟，與道作藩翰。
今春來南都，明復去京輦。
未識心相通，所懷恨未展。
明復無羈縛，我有守官限。
南走三百里，訪我殊不倦。
劇談露胸臆，胸臆無畔岸。
高文見事業，事業盈編簡。
一一皇霸略，縱橫小管晏。
磊磊王相才，上下包周漢。
二賢信命世，實爲有道見。
天使扶斯文，淳風應可逭。
我綴二賢末，材駑媿款段。